b'\n_START_ARTICLE_\nVeliki petak\n_START_PARAGRAPH_\nVeliki petak je kr\xc5\xa1\xc4\x87anski spomendan Isusove muke i smrti. Slavi se u petak prije Uskrsa. Na ovaj se dan kr\xc5\xa1\xc4\x87ani diljem svijeta sje\xc4\x87aju Isusove te\xc5\xa1ke i nasilne osude, muke i same smrti. Ovo je jedini dan kada se zabranjuje slaviti sveta misna otajstva. Naime, sveta je misa nekrvna \xc5\xbertva Isusa Krista, a na taj je dan sam Isus Krist bio \xc5\xbertvovan na \xc5\xbertveniku kri\xc5\xbea i prinio Ocu sama sebe kao otkupninu za mnoge, tj. krvnu \xc5\xbertvu. Stoga Katoli\xc4\x8dka Crkva taj dan ne slavi misnu \xc5\xbertvu. Veliki petak zajedno s Velikim \xc4\x8detvrtkom i Velikom subotom \xc4\x8dini Vazmeno trodnevlje. _NEWLINE_Oltar je bez kri\xc5\xbea, svije\xc4\x87njaka, cvije\xc4\x87a i oltarnika \xc5\xa1to simbolizira kako je s Isusa svu\xc4\x8dena odje\xc4\x87a, tj. njegovu ogoljenost, ali je to ujedno i znak povu\xc4\x8denosti, ti\xc5\xa1ine, \xc5\xbealosti, nesve\xc4\x8danosti i tuge za umrlim U\xc4\x8diteljem. Diljem svijeta se, obi\xc4\x8dno u prijepodnevnim satima, puk okuplja u crkve, kapelice i druga mjesta kako bi pobo\xc5\xbeno molio Kri\xc5\xbeni put. U popodnevnim satima, obi\xc4\x8dno u 15 sati kada je Isus izdahnuo na kri\xc5\xbeu, puk se okuplja u crkve na slavljenje obreda Velikog petka: \xc4\x8ditanje Svetoga pisma i navje\xc5\xa1taj muke, poklon i ljubljenje kri\xc5\xbea te sv. Pri\xc4\x8dest. Prilikom poklona kri\xc5\xbeu \xc4\x91akon ili sve\xc4\x87enik najprije otkiva pokriveno raspelo pjevaju\xc4\x87i: "Evo drvo kri\xc5\xbea, na kom\' je Spas svijeta visio!". Na to narod odgovara: "Do\xc4\x91ite, poklonimo se!"_NEWLINE_Kod katolika, post je obavezan na Veliki petak, za sve osobe od 18 do 60 godina. Tako\xc4\x91er je za sve katolike starije od 14 godina obavezan i nemrs. Nemrs zna\xc4\x8di da se u danu ne jede meso dok post zna\xc4\x8di da se osoba suzdr\xc5\xbei od pi\xc4\x87a i hrane.'